ऑक्सफोर्ड डिक्सनरी के अनुसार ‘भूमंडल’ या ‘ग्लोब’ शब्द लगभग 400 वर्ष पुराना है, पर ‘ग्लोबलइजेशन’ शब्द का प्रयोग 1960 के पहले नहीं मिलता है। अमेरिका की साप्तहिक पत्रिका ‘इकोनोमिस्ट’ ने 4 अप्रैल 1959 के अंक में इटली द्वारा आयात की जाने वाली कारों ‘ग्लोबलाइजड कोटा’ का जिक्र किया था। 1961 की वेबस्टर डिक्सनरी में पहली बार ‘ग्लोबलाइजेशन’ या ‘भूमंडलीकरण’ की परिभाषा दी गई। इसके 25 वर्ष बाद अमरिका में इस शब्द का इस्तेमाल शैक्षिक संस्थानों में शुरू हुआ। आज शब्दकोश में इसका यह अर्थ है कि ऐसा कोई भी कार्य या प्रसंग जिसका प्रभाव समूची दुनिया को अपने घेरे में लपेट लेता हो भूमंडलीकरण है। ‘एन्थोनी गिडेन्स’ ने अपनी पुस्तक ‘द कन्सेक्वेन्स ऑफ मॉडर्निटी’ में लिखा है कि भूमंडलीकरण का अर्थ विश्व भर के सामाजिक संबंधों को इतना प्रचंड बना देना है कि दूर दराज के क्षेत्रों में जो कुछ भी स्थानीय स्तर पर घटता हो उसे हजारों मील दूर घटने वाली घटनाएँ तय करें। आज यह माना जाता है कि ग्लोबलइजेशन एक सजग और सायास प्रक्रिया है जो मूलतः उत्पादों के लिए विश्व बाजार को हासिल करने और दुनिया को विभिन्न हिस्सों पर प्रभुत्व कायम करने की गतिविधियों से जुड़ी हुई है। इसका सीधा तात्पर्य यह है कि अब भारतीय अर्थ, समाज, संस्कृति को वैश्विक पृष्ठभूमि से अलग-थलग देखना ठीक नहीं है। उसके सूत्र अब वैश्विक परिवर्तनों से जुड़ चुके है, यह भले पीड़ादायक हो, किन्तु यथार्थ है।